དེ་ཡང་རྗེ་ཙོང་ཁ་པ་ཆེན་པོ་སྐུ་མྱ་ངན་ལས་འདས་ནས་ལོ་གྲངས་ལྔ་བཅུ་ང་དགུ་འདས་པ་རྣམ་འཕྱང་ཞེས་པ་ས་ཕོ་ཁྱི་སྟེ་སྤྱི་ལོ༡༤༧༨ལ་མཁས་ཤིང་གྲུབ་པའི་དབང་ཕྱུག་ཆེན་པོ་དགའ་ལྡན་ཁྲི་ཐོག་བཅོ་ལྔ་བ་རྗེ་པཎ་ཆེན་བསོད་ནམས་གྲགས་པ་རྣམ་དཔྱོད་མཆོག་གི་སྡེ་ནི་དཔལ་གྱི་རྩེ་ཐང་དུ་ནང་བར་ལམ་པའི་སྲས་སུ་སྐུ་འཁྲུངས།སྐུ་གཞོན་ནུའི་དུས་ལས་ཆེན་བསོད་ནམས་བཀྲ་ཤིས་ལས་རབ་ཏུ་བྱུང་སྟེ་མཚན་བསོད་ནམས་གྲགས་པའི་དཔལ་ཞེས་གསོལ།རྩེ་ཐང་ཆོས་གྲྭར་ཞུགས་ཏེ་གཞུང་ལུགས་ཆེན་མོ་ལ་ཐོས་བསམ་བྱས།ཚད་མའི་དོགས་གཅོད་ཞུ་བ་དང་སྦྲགས་གཡའ་བཟང་དུ་ཕེབས་ཏེ་ཆོས་རྗེ་དྭགས་པོ་རབ་འབྱམས་པ་སོགས་བསྟེན་ནས་ལོ་ཤས་རིང་ནང་དོན་རིག་པའི་གཞུང་དང་ཐ་སྙད་གཙུག་ལག་ལ་གསན་སྦྱོང་མཛད།དགུང་ལོ་བཅུ་དྲུག་པ་ལ་སེ་རར་ཕེབས་ཏེ་མཁས་དབང་དོན་ཡོད་དཔལ་ལྡན་བསྟེན་ནས་དགུང་ལོ་ཉེར་བདུན་བར་གཞུང་ལུགས་རབ་འབྱམས་ལ་ཐུགས་གཉེར་གནང་།འོད་སྣེའི་ཆོས་རྗེ་སངས་རྒྱས་བཟང་བོ་ལས་དགེ་ཚུལ་དང་བསྙེན་རྫོགས་མཛད་ཅིང་།དགུང་ལོ་སུམ་ཅུའི་སྟེང་རྩེ་ཐང་ཆོས་གྲྭར་རབ་འབྱམས་པའི་གྲྭ་སྐོར་མཛད།དགུང་ལོ་ཞེ་བདུན་ལ་འབྲས་སྤུངས་བློ་གསལ་གླིང་གི་བླ་མར་ཕེབས་དགོས་པར་རྗེ་ཐམས་ཅད་མཁྱེན་པ་དགེ་འདུན་རྒྱ་མཚོའི་བཀའ་ཤོག་དང་།མི་སྣའི་གསོལ་འདེབས་ཡང་ཡང་ནན་ཆེ་བ་ལ་ཞལ་བཞེས་མངོན་པ་ཙམ་ན་ཡང་།རྗེ་དེ་ཉིད་ཀྱི་བཀའ་ཤོག་ཏུ།དམ་པའི་ཞལ་བཞེས་རྡོ་ཡི་རི་མོ་བཞིན།།གྲགས་པ་སྙིང་ལ་ཡི་དམ་ཉིད་དུ་བགྱིད།།དེ་དག་སྒྲུབ་པའི་ཐབས་ལ་མཁས་པ་ཡང་།།སྨོས་པར་ཅི་འཚལ་ཚུལ་བཞིན་མཛད་དུ་གསོལ།།ཞེས་ཕེབས་པ་ཁུར་དུ་ལྕི་བར་གྱུར་ཏེ་རྒྱུད་པའི་ཁྲི་བཤོལ་ནས་བློ་གསལ་གླིང་གི་ཁྲི་བ་མཛད་དེ་ལོ་དྲུག་གི་རིང་གཞུང་བཤད་ཤིན་ཏུ་མང་བ་གནང་བས་འཆད་མཉན་དབྱར་མཚོ་བཞིན་འཕེལ་བར་གྱུར།དགུང་ལོ་ང་གཉིས་སྟེང་དགའ་ལྡན་གསེར་ཁྲིར་ཕེབས་ཏེ།ཆོས་ཀྱི་རྒྱལ་པོ་ཙོང་ཁ་བའི།།ཆོས་ཚུལ་རྣམ་པར་རྒྱས་པ་དང་།།འགལ་རྐྱེན་མཚན་མ་ཞི་བ་དང་།།མཐུན་རྐྱེན་མ་ལུས་ཚང་བར་ཤོག།ཅེས་བསྟན་པ་རྒྱས་པའི་ཐུགས་སྨོན་ཚིགས་བཅད་མཛད།དགུང་ལོ་ང་བརྒྱད་བར་ཁྲི་བསྐྱངས།དགུང་ལོ་རེ་དྲུག་པར་འབྲས་སྤུངས་ཀྱི་ཁྲི་བ་མཛད།དེ་ནས་སེ་ར་དང་སྐྱོར་མོ་ལུང་གི་ཁྲིར་ཡང་བཞུགས།དགུང་ལོ་དོན་གསུམ་པར་རྒྱལ་བ་དགེ་འདུན་རྒྱ་མཚོའི་ཡང་སྲིད་རྒྱལ་བ་བསོད་ནམས་རྒྱ་མཚོ་ངོས་འཛིན་གནང་ཞིང་གཙུག་ཕུད་བཞེས་ཏེ་བཀའ་ཆོས་ཀྱང་ཕུལ་ཏོ།།གསུང་སྐྱེས་ཀྱི་སློབ་མ།རྒྱལ་བ་བསོད་ནམས་རྒྱ་མཚོ་གཙོས་ཐམས་ཅད་མཁྱེན་པ་དགེ་ལེགས་དཔལ་བཟང་།ཁྲི་ཆོས་སྐྱོང་རྒྱ་མཚོ།རྡོ་རྗེ་འཛིན་པ་ཉི་མ་བཟང་བོ།དཔལ་ངག་དབང་ཆོས་གྲགས་པ།རྒྱུད་པ་ནམ་མཁའ་གྲགས་པ།བྱ་བྲལ་ལྷ་དབང་རྒྱ་མཚོ་སོགས་མཁས་གྲུབ་ཀྱི་སློབ་མ་མང་པོ་བྱོན།དགུང་ལོ་དོན་བདུན་བཞེས་པ་ཤིང་ཕོ་སྟག་སྟེ་སྤྱི་ལོ༡༥༥༤ལོའི་མགོ་ཟླ་བའི་ཚེས་བཅུ་བཞིའི་ཐོ་རེངས་ཙམ་དུ་དགའ་ལྡན་ཆོས་ཀྱི་ཕོ་བྲང་དུ་གཤེགས།སྐུ་གདུང་བྱིངས་དངུལ་གྱི་མཆོད་རྟེན་དུ་བཞུགས་པ་འབྲས་སྤུངས་ཚོགས་ཆེན་འདུ་ཁང་དུ་བཞུགས་སོ༎